РЕПУБЛИКА СРБИЈА

НАРОДНА СКУПШТИНА

Одбор за уставна питања

и законодавство

04 Број: 06-2/4-23

23. јануар 2023. године

Б е о г р а д

З А П И С Н И К

12. СЕДНИЦЕ ОДБОРА ЗА УСТАВНА ПИТАЊА И ЗАКОНОДАВСТВО,

ОДРЖАНЕ 23. ЈАНУАРА 2023. ГОДИНЕ

Седница је почела у 13.00 часова.

Седницом је председавала Јелена Жарић Ковачевић, председник Одбора.

Седници су присуствовали чланови Одбора: Ненад Митровић, Жика Бујуклић, Угљеша Мрдић, Сања Лакић, Зоран Томић, Дубравка Краљ, Оља Петровић, Љубинко Ђурковић, Драган Вулић, Небојша Цакић, Павле Грбовић и Милица Николић.

Седници је присуствовао Бранимир Јовановић, заменик члана Одбора Сање Јефић Бранковић.

Седници нису присуствовали чланови Одбора Владимир Гајић, Драган Николић и Александар Оленик.

На предлог председника, Одбор је једногласно (11 гласова за) утврдио следећи

**Д н е в н и р е д:**

1. Доношење одлуке о организовању Јавног слушања на тему „Представљање предлога закона који се доносе у циљу усклађивања са Актом о промени Устава Републике Србије („Службени гласник РС“, број 115/21), који је потврђен на републичком референдуму 16. јануара 2022. године“.

**Прва тачка дневног реда:** Доношење одлуке о организовању Јавног слушања на тему „Представљање предлога закона који се доносе у циљу усклађивања са Актом о промени Устава Републике Србије („Службени гласник РС“, број 115/21), који је потврђен на републичком референдуму 16. јануара 2022. године“.

На предлог председника, Одбор је једногласно (14 гласова за) одлучио да Одбор у четвртак, 26. јануара 2023. године, са почетком у 11,00 часова, у Дому Народне скупштине, у Малој сали, организује јавно слушање на тему: „Представљање предлога закона који се доносе у циљу усклађивања са Актом о промени Устава Републике Србије („Службени гласник РС“, број 115/21), који је потврђен на републичком референдуму 16. јануара 2022. године“.

На ово јавно слушање Одбор ће, у складу са чланом 84. став 5. Пословника Народне скупштине, позвати поред чланова Одбора, народне посланике и друга лица чије је присуство од значаја за тему јавног слушања, и то: професоре правних факултета универзитета у Београду, Новом Саду, Нишу, Крагујевцу и Косовској Митровици;- представнике делегација Европске Уније, Савета Европе и ОЕБС-а, као и представници амбасада држава чланица Европске Уније; судије Врховног касационог суда, Управног суда, Привредног апелационог суда, Прекршајног апелационог суда и апелационих судова; јавне тужиоце из Републичког јавног тужилаштва, Тужилаштва за организовани криминал, Тужилаштва за ратне злочине и апелационих јавних тужилаштава; чланове Високог савета судства и Државног већа тужилаца; чланове радних група за израду правосудних закона; представнике струковних удружења: Друштва судија Србије, Удружења јавних тужилаца и заменика јавних тужилаца Србије, Форума судија Србије, Алумни клуба Правосудне академије, Удружења судија прекршајних судова Републике Србије и Удружења судија и тужилаца Србије; представнике невладиних организација: ЈУКОМ-а, Центра за правосудна истраживања ЦЕПРИС, Аутономног женског центра, Транспарентност Србија, Партнера за демократске промене, Националног конвента за ЕУ, као и представнике адвокатских комора Србије, Војводине, Београда, Новог Сада, Крагујевца и Ниша.

Седница је завршена у 13.10 часова.

Саставни део записника чине стенографске белешке.

СЕКРЕТАР ПРЕДСЕДНИК

др Радоје Церовић Јелена Жарић Ковачевић